SKRIFTLIG FORESPØRGSEL P-2250/00 af Daniel Hannan (PPE-DE) til Kommissionen. Skattesatser.



EF-Tidende nr. 103 E af 03/04/2001 s. 0096 - 0097



SKRIFTLIG FORESPØRGSEL P-2250/00 af Daniel Hannan (PPE-DE) til Kommissionen (29. juni 2000) Om: Skattesatser Hvilke privilegerede skattesatser gælder der i øjeblikket, og hvilke satser er der stillet forslag om for følgende grupper: - Kommissionens tjenestemænd - Domstolens personale - medlemmer af Kommissionen - medlemmer af Europa-Parlamentet - delegerede ved Regionsudvalget? Under hvilke omstændigheder finder disse skattesatser anvendelse i stedet for de nationale satser? Hvilke lønkategorier er omfattede? Hvilke beløb drejer det sig om individuelt og generelt? Hvad mener Kommissionen om denne praksis? Svar afgivet på Kommissionens vegne af Neil Kinnock (15. september 2000) Efter artikel 13 i protokollen vedrørende De Europæiske Fællesskabers privilegier og immuniteter(1) og Rådets forordning (EØF, Euratom, EKSF) nr. 260/68 af 29. februar 1968 om fastlæggelse af betingelserne og fremgangsmåden ved opkrævning af skat til De Europæiske Fællesskaber(2) beskattes løn, vederlag og honorarer, som Fællesskaberne udbetaler sine tjenestemænd og øvrige ansatte, til fordel for Fællesskaberne. De fritages for national beskatning af disse beløb. EF-skatten på løn, vederlag og honorarer fratrækkes ved kilden, og provenuet indbetales på Fællesskabets budget. Der anvendes 14 skattesatser på de forskellige løntrin, og de justeres samtidig med den årlige tilpasning af lønnen. Siden 1. juli 1999 anvendes følgende skattesatser: - 8 % af den del af indtægten, der ligger mellem 85,18 og 1 503,50 - 10 % af den del af indtægten, der ligger mellem 1 503,51 og 2 070,88 - 13 % af den del af indtægten, der ligger mellem 2 070,89 og 2 373,32 - 15 % af den del af indtægten, der ligger mellem 2 373,33 og 2 694,93 - 18 % af den del af indtægten, der ligger mellem 2 694,94 og 2 997,38 - 20 % af den del af indtægten, der ligger mellem 2 997,39 og 3 290,59 - 23 % af den del af indtægten, der ligger mellem 3 290,60 og 3 593,16 - 25 % af den del af indtægten, der ligger mellem 3 593,17 og 3 886,37 - 28 % af den del af indtægten, der ligger mellem 3 886,38 og 4 188,81 - 30 % af den del af indtægten, der ligger mellem 4 188,82 og 4 482,02 - 33 % af den del af indtægten, der ligger mellem 4 482,03 og 4 784,59 - 35 % af den del af indtægten, der ligger mellem 4 784,60 og 5 077,80 - 40 % af den del af indtægten, der ligger mellem 5 077,81 og 5 380,24 - 45 % af den del af indtægten, der ligger over 5 380,25. Ovennævnte regler og satser gælder også for medlemmerne af Kommissionen (protokollens artikel 20) og for EF-domstolens dommere, generaladvokater, justitssekretær og assisterende referenter (protokollens artikel 21). Udover EF-skatten blev der ved Rådets forordning (EKSF, EØF, Euratom) nr. 3831/91 af 19. december 1991(3) indført et midlertidigt bidrag på 5,8 %, der opkræves i perioden fra 1. januar 1992 til 1. juli 2001 af den løn, som EF udbetaler til ansatte og kommissærer. Andre indtægter (f.eks. fra opsparing og kapitalgevinst) for ovennævnte personalekategorier er ifølge protokollens artikel 14(4) underlagt skattereglerne i den medlemsstat, hvor de havde bopæl inden deres tiltræden i Fællesskabernes tjeneste (inkl. en eventuel dobbeltbeskatningsaftale, som er indgået af den pågældende medlemsstat). Nævnte artikler i protokollen gælder ikke for medlemmer af Europa-Parlamentet og delegerede i Regionsudvalget, der beskattes efter skattereglerne i den medlemsstat, hvor de har bopæl. Indtægterne til Fællesskabets budget fra disse kilder er i regnskabsåret 2000 på 333 mio. fra EF-skatten (artikel 400) og 44 mio. fra det midlertidige bidrag (artikel 403). Den nuværende EF-beskatningsordning betragtes som en del af den samlede lønningsordning. I den meddelelse om løn og pensioner, der blev vedtaget i juli 2000, foreslog Kommissionen, at den nuværende ordning anvendes i yderligere to år, dvs. til den 30. juni 2003(5). Kommissionen har ikke foreslået ændring af den nuværende beskatningsordning. (1) Protokol vedrørende De Europæiske Fællesskabers privilegier og immuniteter, der er knyttet som bilag til traktaten om oprettelse af et fælles Råd og en fælles Kommission for De Europæiske Fællesskaber, der blev undertegnet den 8. april 1965. (2) EFT L 56 af 4.3.1968. (3) EFT L 361 af 31.12.1991. (4) Ifølge protokollens artikel 14 skal Fællesskabernes tjenestemænd og øvrige ansatte, som udelukkende med henblik på virksomhed i Fællesskabernes tjeneste tager ophold på en anden medlemsstats område end den stat, hvori de ved deres tiltræden i Fællesskabernes tjeneste havde bopæl i skattemæssig henseende, med hensyn til beskatning af indkomst og formue og til arveafgift samt til anvendelsen af de mellem Fællesskabernes medlemsstater indgåede overenskomster til undgåelse af dobbeltbeskatning af begge de nævnte stater betragtes, som om de havde bevaret deres tidligere bopæl, under forudsætning af, at denne var beliggende i en af Fællesskabernes medlemsstater. (5) KOM(2000) 569 endelig udg.